ข้อบังคับเจ้าพนักงานจราจรในเขตกรุงเทพมหานคร ว่าด้วยการห้ามจอดรถ ในถนนบางสาย พ.ศ. 2558 
ข้อบังคับเจ้าพนักงานจราจรในเขตกรุงเทพมหานคร
ข้อบังคับเจ้าพนักงานจราจรในเขตกรุงเทพมหานคร
ว่าด้วยการห้ามจอดรถ
ในถนนบางสาย
พ.ศ. ๒๕๕๘
 

ตามที่คณะรัฐบาลได้มีนโยบายจัดระเบียบการจราจรบริเวณรอบเกาะรัตนโกสินทร์และพื้นที่ใกล้เคียงให้เป็นระเบียบเรียบร้อย
ซึ่งพื้นที่โดยรอบพระบรมมหาราชวังเป็นจุดท่องเที่ยวที่สำคัญ
มีนักท่องเที่ยวทั้งชาวไทยและชาวต่างชาติมาเยี่ยมชมเป็นจำนวนมากโดยใช้รถตู้และรถบัสเป็นยานพาหนะ
ส่งผลให้เกิดปัญหาการจราจร และผลกระทบไปถึงถนนสายอื่น ๆ ที่เชื่อมต่อกัน
อีกทั้งยังทำให้เกิดมลภาวะทางอากาศและเสียงเกินค่ามาตรฐาน
มีแรงสั่นสะเทือนจากรถขนาดใหญ่ที่เข้ามาในพื้นที่กระทบต่อโครงสร้างและสร้างความเสียหายต่อพระบรมมหาราชวังและวัดพระเชตุพนวิมลมังคลาราม
จึงต้องมีมาตรการแก้ไขอย่างเร่งด่วน ดังนั้น
เพื่อเป็นการปลอดภัยและสะดวกในการจราจรแก่ประชาชนผู้ใช้รถใช้ถนน
จึงมีความจำเป็นต้องจัดระเบียบการจราจรโดยการห้ามจอดรถเพื่อแก้ไขปัญหาการจราจรบริเวณถนนดังกล่าว

ฉะนั้น อาศัยอำนาจตามความในมาตรา ๑๓๙ (๒)
แห่งพระราชบัญญัติจราจรทางบก พ.ศ. ๒๕๒๒ และตามคำสั่งกระทรวงมหาดไทยที่ ๕๒๙/๒๕๕๕
ลงวันที่ ๗ กันยายน พ.ศ. ๒๕๕๕ ผู้บัญชาการตำรวจนครบาล
ในฐานะเจ้าพนักงานจราจรในเขตกรุงเทพมหานคร จึงได้ออกข้อบังคับไว้ ดังนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรในเขตกรุงเทพมหานคร
ว่าด้วยการห้ามจอดรถ ในถนนบางสาย พ.ศ. ๒๕๕๘

ข้อ ๒[๑] ข้อบังคับนี้ให้ใช้บังคับถัดจากวันประกาศในราชกิจจานุเบกษาเป็นต้นไป

ข้อ ๓ ห้ามจอดรถยนต์โดยสารไม่ประจำทาง (รถทัศนาจร)
เกิน ๑๕ ที่นั่ง ตลอดเวลาในถนนสนามไชยทั้งสองฝั่ง
บริเวณข้างวัดพระเชตุพนวิมลมังคลาราม
ตั้งแต่วงเวียนกรมการรักษาดินแดนถึงแยกพระพิพิธ

ข้อ ๔ ห้ามจอดรถทุกชนิดตลอดเวลา
ในถนนราชดำเนินกลางทั้งสองฝั่ง ตั้งแต่แยกป้อมมหากาฬ ถึงแยกผ่านพิภพลีลา

ข้อ ๕ ห้ามจอดรถทุกชนิดตลอดเวลา
ในถนนอรุณอัมรินทร์ทั้งสองฝั่ง ตั้งแต่แยกศิริราช ถึงสะพานพระราม
๘

ข้อ ๖ ข้อบังคับนี้ยกเว้นรถที่ได้รับอนุญาตจากเจ้าพนักงานจราจรหรือพนักงานเจ้าหน้าที่ที่รับผิดชอบ

ข้อ ๗ นับตั้งแต่วัน
เวลา ที่ข้อบังคับนี้ใช้บังคับ ให้ยกเลิกระเบียบ คำสั่ง
หรือข้อบังคับใดที่ขัดหรือแย้งกับข้อบังคับนี้


ประกาศ
ณ วันที่ ๒๐ พฤษภาคม พ.ศ. ๒๕๕๘
พลตำรวจตรี
อดุลย์ ณรงค์ศักดิ์
รองผู้บัญชาการตำรวจนครบาล
ปฏิบัติราชการแทน
ผู้บัญชาการตำรวจนครบาล
เจ้าพนักงานจราจรในเขตกรุงเทพมหานคร



















ปริยานุช/ผู้จัดทำ
๑๑ มิถุนายน
๒๕๕๘

ปุณิกา/ผู้ตรวจ
๑๙ มิถุนายน
๒๕๕๘




[๑] ราชกิจจานุเบกษา
เล่ม ๑๓๒/ตอนพิเศษ ๑๓๐ ง/หน้า ๑๙/๘ มิถุนายน ๒๕๕๘